SAKP spreek medelye uit ná Derby-Lewis se doodClive Derby-Lewis Die Suid-Afrikaanse Kommunistiese Party (SAKP) het Donderdag gesê hy hoop die regses wat destyds saam met Clive Derby-Lewis gewerk het, glo uiteindelik nou in demokrasie. Derby-Lewis is gister in die ouderdom van 80 jaar in ŉ Pretoriase hospitaal dood. Hy was die meesterbrein agter die moord op die destydse SAKP-leier Chris Hani in April 1993. Alex Mashilo, woordvoerder van die SAKP, het sy medelye teenoor Derby-Lewis se familie uitgespreek. “Ons het meegevoel vir hul verlies en ons hoop dat die regse persone wat saam met hom gewerk het en daardie persone wat nie in demokrasie geglo het nie, nou daarin glo,” het hy gesê. Mashilo het gesê dit is jammer dat Derby-Lewis dood is sonder om die volle omstandighede rondom Hani se dood kort voor die aanbreek van demokrasie in die nuwe Suid-Afrika bekend te maak. Hy het gesê hy kan verstaan dat Derby-Lewis se familie nou deur ŉ moeilike tyd gaan en dat dit daarom nie nou gepas is om die situasie weer te kompliseer nie. Derby-Lewis is in Junie verlede jaar op mediese parool vrygelaat nadat dokters bevind het hy is terminaal siek en het reeds fase 4-longkanker. Die Hani-familie en die SAKP het Derby-Lewis se aansoek om parool deurentyd teengestaan. Derby-Lewis is uiteindelik ná 21 jaar agter tralies vrygelaat. Hy is verlede maand geopereer om vog van sy longe te verwyder, maar het sedertdien agteruitgegaan.